Diari Oficial de la Generalitat Valenciana


Sumari del DOGV 7581, del 29-07-2015 (2015/6783)

RESOLUCIÓ de 23 de juliol de 2015, de la Secretaria Autonòmica d'Educació i Investigació, per la qual s'establix el calendari i el procediment d'admissió i matrícula de l'alumnat als cicles de Formació Professional bàsica en centres integrats públics de Formació Professional de la Comunitat Valenciana dirigides a beneficiaris del Pla d'Ocupació Juvenil per al curs 2015-2016.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7581

Data del DOGV
:   29-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6783


Data del document
:   23-07-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 23 de juliol de 2015, de la Secretaria Autonòmica d'Educació i Investigació, per la qual s'establix el calendari i el procediment d'admissió i matrícula de l'alumnat als cicles de Formació Professional bàsica en centres integrats públics de Formació Professional de la Comunitat Valenciana dirigides a beneficiaris del Pla d'Ocupació Juvenil per al curs 2015-2016. [2015/6783]  
PREÀMBUL  
  
La Llei Orgànica 8/2013, de 9 de desembre, per a la millora de la qualitat educativa, en el seu apartat tres de l'article únic, introduïx l'apartat 10 en l'article 3 de la Llei Orgànica 2/2006, de 3 de maig, d'Educació, i crea els cicles de Formació Professional bàsica dins de la Formació Professional del sistema educatiu.  
El Reial Decret 127/2014, de 28 de febrer, pel qual es regulen aspectes específics de la Formació Professional bàsica de les ensenyances de Formació Professional del sistema educatiu, aprova 14 títols professionals bàsics on es fixen els seus currículums bàsics.  
L'apartat primer de l'article 18 del reial decret indicat assenyala que les administracions educatives, a més de l'oferta obligatòria, podran oferir cicles de Formació Professional bàsica per a persones que superen els 17 anys i que no estiguen en possessió d'un títol de Formació Professional o de qualsevol altre títol que acredite la finalització d'estudis secundaris complets, per a afavorir la seua ocupabilitat.  
El Reial Decret 356/2014, de 16 de maig, pel qual s'establixen set títols de Formació Professional bàsica del catàleg de títols de les ensenyances de Formació Professional amplia els títols de Formació Professional bàsica establits en el Reial Decret 127/2014, de 28 de febrer.  
  
El Decret 135/2014, de 8 d'agost, del Consell, pel qual es regulen els cicles formatius de Formació Professional bàsica en l'àmbit de la Comunitat Valenciana, té per objecte desplegar la normativa bàsica estatal en matèria de cicles de Formació Professional bàsica en l'àmbit territorial de la Comunitat Valenciana.  
L'article 29 de l'esmentada norma establix que la conselleria amb competències en matèria d'educació podrà autoritzar a determinats centres educatius a impartir cicles de Formació Professional Bàsica dirigits a grups de persones majors de 17 anys desescolaritzats, a fi de fomentar la seua ocupabilitat.  
El Decret 185/2014, de 31 d'octubre, del Consell, pel qual s'establixen 20 currículums corresponents als cicles formatius de Formació Professional bàsica en l'àmbit de la Comunitat Valenciana, tenint en compte les característiques socioproductives, laborals i educatives de la Comunitat Valenciana.  
La Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, en el seu títol IV establix el règim d'implantació del Sistema Nacional de Garantia Juvenil i arreplega altres mesures per a afavorir l'ocupació.  
El Sistema Nacional de Garantia Juvenil, que es regula en el capítol I del títol IV anteriorment mencionat, té com a finalitat principal que el col·lectiu de jóvens no ocupats ni integrats en els sistemes d'educació o formació i que siguen majors de 16 anys i menors de 25, o menors de 30 anys en el cas de persones amb un grau de discapacitat igual o superior al 33 per cent, puguen rebre una oferta d'ocupació, educació contínua, formació d'aprenent o període de pràctiques després d'acabar l'educació formal o quedar desempleades.  
  
En compliment dels objectius del Pla d'Ocupació Juvenil, en concret l'ocupabilitat, l'article 106 de la Llei 18/2014, de 15 d'octubre, desplega els programes de segona oportunitat, dirigits a aquells jóvens que van abandonar de manera prematura els estudis o qualssevol altres de caràcter semblant.  
En virtut del que s'exposa i fent ús de les atribucions conferides per l'article 68 de la Llei del Consell 5/1983, de 30 de desembre, del Consell, i la resta de legislació de general i pertinent aplicació, esta secretaria autonòmica emet la resolució següent:  
Primer. Autorització a centres  
S'autoritza els centres integrats públics de Formació Professional que apareixen assenyalats en l'annex I d'esta resolució a impartir els cicles formatius de Formació Professional bàsica segona oportunitat que figuren en l'annex.  
  
Segon. Calendari d'admissió i matrícula  
El calendari d'admissió i matrícula de l'alumnat en els cicles formatius de Formació Professional bàsica segona oportunitat per al curs 2015-2016, és el que s'establix en l'annex II d'esta resolució.  
  
Tercer. Orientació dels centres  
S'habilitaran els mitjans necessaris als centres educatius autoritzats en l'annex I d'esta resolució amb la finalitat de prestar l'assessorament necessari als interessats en la matrícula en els cicles formatius de Formació Professional bàsica segona oportunitat, en especial la informació necessària per a l'alta en el Sistema de Garantia Juvenil.  
  
Quart. Requisits d'accés  
- Tindre entre 17 i 24 anys (o menys de 30 anys si tenen reconegut un grau de discapacitat igual o superior al 33 per cent) i no haver completat els estudis obligatoris.  
- Trobar-se actualment desescolaritzat o desescolaritzada i sense ocupació.  
- Estar inscrit o inscrita en el registre del Sistema de Garantia Juvenil. Per a això, s'han de complir al seu torn, els requisits següents:  
· No haver treballat ni rebut accions formatives i/o educatives en els terminis següents:  
· No haver treballat en els 30 dies naturals anteriors a la data de presentació de la sol·licitud.  
· No haver rebut accions educatives que comporten més de 40 hores mensuals en els 30 dies naturals anteriors a la data de presentació de la sol·licitud.  
· No haver rebut accions formatives que comporten més de 40 hores mensuals en els 30 dies naturals anteriors a la data de presentació de la sol·licitud.  
- Tindre la nacionalitat espanyola o d'algun estat membre de la Unió Europea o dels estats part de l'Acord Econòmic Europeu o Suïssa que es troben a Espanya en exercici de la lliure circulació i residència. En cas de nacionals d'altres països hauran de ser titulars d'una autorització de residència en vigor que habilite per a treballar.  
- Estar empadronat o empadronada en qualsevol localitat del territori nacional.  
- Presentar una declaració expressa de tindre interés a participar en el Sistema de Garantia Juvenil i d'adquirir un compromís de participació activa.  
  
Quint. Criteris de prioritat  
La prioritat en l'admissió es resoldrà per mitjà del que establix la resolució de la Conselleria d'Hisenda i Administració Pública, que determina la lletra per a fixar l'orde d'actuació dels aspirants a totes les proves selectives que se celebren durant l'any en curs. En cas que a l'inici del procediment d'admissió no s'haja publicat la dita resolució, serà aplicable la lletra W, establida per la Resolució de 10 de desembre de 2014 (DOCV 7425, 17.12.2014).  
  
Sext. Reserva de places  
Caldrà ajustar-se al que disposa la normativa vigent.  
En el procediment d'admissió es reservarà un 5 per cent del total de les places escolars oferides per a les persones amb discapacitat, i en cap cas la reserva serà inferior a una vacant.  
  
Sèptim. Procediment de sol·licitud, admissió i matrícula  
1. Sol·licitud  
1.1. La sol·licitud d'admissió es realitzarà en el model oficial que figura com a annex IV d'esta resolució.  
1.2. A la sol·licitud s'adjuntarà la documentació següent:  
· Documentació acreditativa de la identitat i edat del sol·licitant: s'acreditarà per mitjà de fotocòpia del DNI, NIE o qualsevol altre document oficial en què figuren les dades personals i la data de naixement del sol·licitant.  
· Document acreditatiu d'alta en el Sistema de Garantia Juvenil. Per a donar-se d'alta se seguirà el procediment indicat en l'annex III d'esta resolució. Els centres integrats públics de Formació Professional (FP) on s'oferisquen cicles formatius de FP bàsica segona oportunitat facilitaran la informació necessària per a l'alta en el Sistema de Garantia Juvenil  
1.3. Els interessats formularan la seua sol·licitud segons el procediment establit a este efecte per la conselleria competent en matèria d'educació, i faran entrega d'una còpia firmada de la dita sol·licitud al centre educatiu triat en primera opció juntament amb la documentació assenyalada en el punt 1.2 d'este apartat.  
Cada sol·licitant presentarà una única sol·licitud d'admissió a cicles de Formació Professional bàsica respecte dels cicles formatius que figuren en l'annex I. En esta es consignaran, per orde de prioritat, fins a un màxim de cinc opcions corresponents a un màxim de cinc cicles de Formació Professional bàsica, als centres educatius que tinguen autoritzades les ensenyances indicades.  
1.4. Quan es presente més d'una sol·licitud o es constate falsedat en les dades o la documentació aportada, totes les sol·licituds seran excloses del procediment d'admissió. Tot això sense perjuí de l'exigència de responsabilitats que, respecte d'això, puguen derivar-se.  
En cas de no aportar la documentació que constituïsca requisit d'accés en el termini establit a este efecte, la sol·licitud quedarà exclosa.  
1.5. El tractament de les dades personals obtingudes en el procediment d'admissió s'ajustarà al que establix la Llei Orgànica 15/1999, de 13 de desembre, de Protecció de Dades de Caràcter Personal.  
2. Admissió  
El consell social dels centres integrats públics de Formació Professional publicarà les llises provisionals i definitives d'admesos i exclosos d'acord amb el que s'ha indicat en el calendari establit en l'annex II.  
  
3. Matrícula  
3.1. Després del procediment d'admissió, l'alumnat admés haurà de formalitzar la matrícula en el termini establit en l'annex II.  
3.2. Si l'alumnat admés no formalitza la matrícula en el termini expressat, es considerarà que renuncia a la plaça escolar i la seua plaça es considerarà vacant per renúncia.  
3.3. Acabat el termini de matrícula, cada centre publicarà la llista de l'alumnat que, estant en la llista d'admesos, no l'haja formalitzada.  
  
3.4. L'alumnat que no haja obtingut plaça escolar en l'opció sol·licitada en el procediment d'admissió, podrà sol·licitar la matrícula en les places vacants que s'hagen produït.  
  
Octau. Documentació necessària per a la matrícula  
Per a la formalització de la matrícula l'alumnat admés, tant els espanyols com els estrangers residents, haurà de presentar, al centre educatiu on haja obtingut plaça, la documentació a què es referix l'article 53 de l'Orde 14/2013 de 4 d'abril.  
1. Documentació acreditativa de la identitat i edat del sol·licitant.  
S'acreditarà per mitjà d'una fotocòpia del DNI, NIE o qualsevol altre document oficial en què figuren les dades personals i la data de naixement del sol·licitant (inclòs en sol·licitud admissió).  
2. Document acreditatiu d'alta en el Sistema de Garantia Juvenil (inclòs en sol·licitud admissió).  
3. En el moment d'efectuar la matrícula, o amb anterioritat a l'inici del curs escolar, l'alumnat o els seus representants legals hauran de presentar l'informe de salut de l'escolar publicat per Orde de 27 de febrer de 2002, de la Conselleria de Sanitat (DOCV 4218, 27.03.2002). Este document es facilitarà als centres sanitaris i serà omplit gratuïtament pel facultatiu que tinga a càrrec seu el control sanitari de l'alumne/a, sense perjuí del lliure exercici professional.  
4. Acreditació de la discapacitat del sol·licitant: certificació del dictamen emés per l'òrgan competent.  
  
Nové. Calendari d'activitat docent  
Les activitats docents en els cicles formatius de Formació Professional bàsica segona oportunitat començaran el 21 de setembre de 2015 i finalitzaran el 17 de juny de 2016.  
  
València, 23 de juliol de 2015. El secretari autonòmic d'Educació i Investigació: Miguel Soler Gracia.  
  
ANNEX II  
Calendari d'admissió i matrícula per a ensenyances   
de Formació Professional bàsica segona oportunitat  
  
Este procés d'admissió afecta els centres integrats públics d'FP autoritzats per a impartir les ensenyances de Formació Professional bàsica segona oportunitat. Comptarà amb un únic procediment que s'organitzarà en les fases que s'indiquen a continuació:  
1. Procés d'admissió i matrícula de l'alumnat de cicles de Formació Professional bàsica segona oportunitat.  
1.1. Publicació de vacants existents als centres educatius per al procés d'admissió de l'alumnat: el 31 de juliol  
1.2. Presentació de sol·licituds d'admissió per a cicles de Formació Professional bàsica de segona oportunitat i de la documentació corresponent al centre que se sol·licite: de l'1 al 7 de setembre ambdós inclosos.  
1.3. Elaboració i publicació de les llistes provisionals d'admesos: el 9 de setembre  
1.4. Presentació de reclamacions davant del Consell Social del centre: fins al 10 de setembre inclusivament  
1.5. Publicació als centres de les llistes definitives de l'alumnat admés: l'11 de setembre  
1.6. Presentació de reclamacions davant de la Comissió Sectorial de Formació Professional: fins al 15 de setembre inclusivament  
1.7. Resolució de les reclamacions a les llistes definitives per part de la Comissió Sectorial de Formació Professional: fins al 16 de setembre inclusivament. Contra esta resolució els interessats podran interposar recurs d'alçada davant del director territorial corresponent en el termini d'un mes  
1.8. Termini de formalització de matrícula per a l'alumnat admés: 17 i 18 de setembre  
1.9. Termini de formalització de matrícula per a cobrir les places vacants per renúncia per a l'alumnat que ha participat en el procés d'admissió: 21 de setembre  
ANNEX III  
Com donar-se d'alta en el Sistema de Garantia Juvenil  
  
Per a ser beneficiari de la garantia juvenil s'han de complir els requisits establits i estar donat d'alta en el Sistema de Garantia Juvenil.  
  
L'alta es realitzarà través de la pàgina del Ministeri d'Ocupació i Seguretat Social.  
http://www.empleo.gob.es/es/garantiajuvenil/accesoJovenes.html  
Es pot realitzar:  
1. De manera telemàtica  
· Accedint al registre amb DNI electrònic o certificat (més senzilla).  
  
· Accedint amb usuari i contrasenya. Les persones que no disposen d'identificació electrònica podran omplir un formulari per a sol·licitar l'usuari i la contrasenya que posteriorment rebran per a poder inscriure's telemàticament.  
2. De manera presencial (excepcionalment), únicament en els casos de persones amb risc d'exclusió social i/o discapacitat reconeguda (amb certificació acreditativa en ambdós casos).  
Estes persones podran inscriure's per mitjà de la presentació del formulari que es troba en la pàgina web del Ministeri. Una vegada omplit telemàticament, es presentarà a les oficines de registre de l'Administració general de l'Estat, de les comunitats autònomes i de les entitats establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, com són:  
· En els registres de qualsevol òrgan administratiu que pertanya a l'Administració general de l'Estat, a la de qualsevol administració de les comunitats autònomes o a la d'alguna de les entitats que formen l'Administració local si, en este últim cas, s'hi ha subscrit l'oportú conveni, així com en les representacions diplomàtiques o oficines consulars d'Espanya a l'estranger.  
· En qualsevol oficina de correus. En este cas s'haurà de presentar en un sobre obert perquè es puga estampar el segell i la data en l'imprés de sol·licitud i en la còpia.